**Tájékoztató**

**az Ifjúsági Garancia Rendszerről és a keretében megvalósuló**

**Gazdaságfejlesztési és Innovációs Operatív Program 5.2.1-14**

**munkaerő-piaci programról**

***A Kormány az Ifjúsági Garancia Rendszert (IGR) tekinti a fiatalok foglalkoztatását elősegítő elsődleges eszköznek. A kormány az Európai Unióval kötött Partnerségi Megállapodásban célul tűzte ki a fiatalok foglalkoztatásának növelését, a munkanélküliség csökkentését.***

Az Ifjúsági Garancia lényege, hogy azon 15-24 év közötti fiatalok számára, akik sem nem tanulnak, sem nem dolgoznak, a foglalkoztatási szervnek 6 hónapon (illetve később 4 hónapon) belül valamilyen konkrét lehetőséget kell felajánlani az elhelyezkedésre, a munkatapasztalat szerzésre, vagy a tanulásra. A program több lépcsőben valósul meg. Első lépésben a már legalább 6 hónapja folyamatos álláskereső fiataloknak kell lehetőséget kínálni, ezt követően lépésről lépésre megoldást találva valamennyi 25 év alatti, tanulmányait befejező vagy félbehagyó, elhelyezkedni nem tudó vagy állását vesztő és segítséget kérő fiatal számára. Az első szakaszban a programba lépésre 2016. június 30-ig van lehetőség, de segítő támogatásokat 2017. december 31.-ig lehet nyújtani a projekt költségvetésének terhére.

A program célja az, hogy a nem foglalkoztatott fiatalok minél rövidebb időt töltsenek munkanélküliségben, inaktivitásban, vagy tanulás nélkül, illetve, hogy személyre szabott segítséget kapjanak a munkaerő-piaci helyzetük javításához. A szakképzetlen fiatalok esetében elsősorban a gazdaság igényeihez igazodó szakképesítés megszerzésére, a szakképzett fiatalok esetében, pedig a munkatapasztalat megszerzésére, illetve a versenyszférában történő elhelyezkedésre helyezi a hangsúlyt.

A rendszerbe vont fiatalok olyan komplex segítségnyújtásban részesülnek, mely során - a hagyományos foglalkoztatási szolgálati tevékenységeken túl - hangsúlyozottan több szakmai segítséggel kerülnek felhasználásra a foglalkoztatási eszköztárba tartozó szolgáltatások és támogatások, valamint a közoktatás, a szakképzés, a szociális terület és az ifjúságügy eszközrendszere.

Az Ifjúsági Garancia Rendszerben megvalósuló munkaerő-piaci program a Gazdaságfejlesztési és Innovációs Operatív Program (GINOP) 5.2.1 projektet a Nemzetgazdasági Minisztérium vezetése mellett, a megyei kormányhivatalok konzorciumban valósítják meg, az Európai Szociális Alap (ESZA), az Ifjúsági Foglalkoztatási Kezdeményezés (YEI) és a nemzeti társfinanszírozás által biztosított összegből. Borsod-Abaúj-Zemplén Megyében 2017. december 31-ig 5 620 fő támogatására nyílik lehetőség.

Az IGR keretében megvalósuló munkaerő-piaci program szerepe, hogy a célcsoportba tartozó azon fiatalok számára, akiknek a foglalkoztatási szerv eszköztárába tartozó támogatást is indokolt adni, ezt a támogatást szakmailag és pénzügyileg biztosítsa. Cél, hogy a munkaerő-piaci program által nyújtottak segítségével javuljon a fiatal munkaerő-piaci helyzete, s mihamarabb megvalósulhasson a támogatás nélküli elhelyezkedése

A programba történő belépési pontok a Járási Hivatalok Foglalkoztatási Osztályai. A munkaadók a járási hivatalokba benyújtott kérelem alapján kaphatnak foglalkoztatási támogatást, ha a munkaerő-piaci programban résztvevő fiatal álláskeresőt foglalkoztatnak munkaviszony keretében, teljes munkaidőben, vagy legalább a napi 4 órát elérő részmunkaidőben.

**Az alábbi támogatások adható GINOP 5.2.1 program keretében:**

1. **Képzés**

* a képzés teljes díjának megtérítése,
* a képzéshez kapcsolódó költségek megtérítése (szállás, élelmezés, helyi, ill. helyközi utazás költségének) megtérítése,
* a képzés időtartama alatti keresetpótló juttatás,
* hozzájárulás a képzés időtartama alatt igénybe vett gyermekfelügyelet, vagy a hozzátartozó ápolásával, gondozásával felmerült költségekhez,
* a képzéssel kapcsolatos alkalmassági vizsgálat költségének megtérítése.

1. **Foglalkoztatás bővítését elősegítő támogatás (legfeljebb 8+4 hó)**

A támogatás legfeljebb nyolc hónap időtartamú foglalkoztatáshoz nyújtható, a támogatási időtartam 50%-ának megfelelő továbbfoglalkoztatási kötelezettség mellett. A támogatás mértéke a munkabér és a ténylegesen átutalásra kerülő szociális hozzájárulási adója legfeljebb 70%-a lehet.

1. **Bérköltség támogatás**

A bérköltség támogatások konstrukciói csak de minimis támogatásként nyújthatók, három féle konstrukcióban.

* **legfeljebb 90 nap:**

Munkatapasztalat-szerzés céljából adott bérköltség támogatás legfeljebb 90 napra nyújtható. A támogatás mértéke a munkabér és a ténylegesen megfizetendő szociális hozzájárulási adó legfeljebb 100%-a lehet.

* **„legfeljebb 10+5 havi”konstrukció**:

A támogatás a programba az alacsony iskolázottságú fiatalok elhelyezkedéséhez legfeljebb tíz hónap időtartamú foglalkoztatáshoz nyújtható, a támogatási időtartam 50%-ának megfelelő továbbfoglalkoztatási kötelezettség mellett. A támogatás mértéke legfeljebb 10 hónapig a munkabér és a ténylegesen fizetendő szociális hozzájárulási adó 100 százaléka, legfeljebb a minimálbér másfélszereséig és annak szociális hozzájárulási adója erejéig.

* **„legfeljebb 6+3 havi”konstrukció:**

A támogatás a nem alacsony iskolázottságú fiatalok elhelyezkedéséhez legfeljebb hat hónap időtartamú foglalkoztatáshoz nyújtható, a támogatási időtartam 50%-ának megfelelő továbbfoglalkoztatási kötelezettség mellett. A támogatás legfeljebb 6 hónapig a munkabér és a ténylegesen fizetendő szociális hozzájárulási adó 100 százaléka, legfeljebb a minimálbér másfélszereséig és annak szociális hozzájárulási adója erejéig.

1. **Munkába járáshoz kapcsolódó helyközi utazás költségeinek megtérítése**
2. **Munkába járáshoz kapcsolódó csoportos utazás költségeinek megtérítése**
3. **Vállalkozóvá válás támogatása.** Legfeljebb hat hónap időtartamra nyújtható, a havonta a kötelező legkisebb munkabér összegéig terjedő támogatás
4. **Lakhatási támogatás**

A támogatás a lakóhelyétől távol munkát vállaló ügyfél részére adható. Lakhatási támogatásban részesülhet, aki a projekt célcsoportjába beletartozik és:

* legalább egy hónapja álláskeresőként nyilvántartottak, vagy
* pályakezdő álláskeresőként nyilvántartottak, vagy
* csoportos létszámleépítésben érintett álláskeresőként nyilvántartottak, vagy
* közfoglalkoztatást követően álláskeresőként nyilvántartottak, illetve
* a támogatásra vonatkozó feltételek teljesülése esetén.

1. **Munkaerő piaci szolgáltatások** (pl. álláskeresési tanácsadás, munkatanácsadás, mentorálás) és igénybevételével kapcsolatos támogatások:

* a szolgáltatás díjának megtérítése,
* a szolgáltatás igénybevételéhez kapcsolódó utazási költséghez nyújtott támogatás,
* a szolgáltatás igénybevétele alatti keresetpótló juttatás (legalább 5 napot elérő),
* hozzájárulás a szolgáltatás időtartama alatt igénybe vett gyermekfelügyelet, vagy a hozzátartozó ápolásával, gondozásával felmerült költségekhez,

1. **Foglalkozás-egészségügyi vizsgálat költségeinek megtérítése**
2. **Szakmai (képzéssel kapcsolatos) alkalmassági vizsgálat**

Fontos, hogy az ügyfél egyéni programjának hossza, nem haladhatja meg a két évet, kivéve az egymásra épülő támogatási programelemmel érintett esetekben. A 2016. június 30-án lezárult programba vonási időszakot követően az ügyfelek maximum 2017. december 31-ig tarthatók programban. A támogatások (beleértve a továbbfoglalkoztatási kötelezettség végső dátumát is) nem nyúlhat túl a munkaerő-piaci program szakmai megvalósításának 2017. december 31.-i záró dátumán.

Az ügyfelek programba vonása a lakóhely szerint illetékes, B.-A.-Z. Megyei Kormányhivatal Járási Hivatalainak Foglalkoztatási Osztályain történik. Az érdeklődőknek a programról és az igényelhető támogatásokról a járási hivatal munkatársai adnak részletes tájékoztatást. A hivatalok címlistája és elérhetőségei megtalálhatók az alábbi honlapokon: [www.kormanyhivatal.hu](http://www.kormanyhivatal.hu); [http://borsod-abauj-zemplen.munka.hu](http://borsod-abauj-zemplen.munka.hu/)